
 11.8.2021
 BG
 Официален вестник на Европейския съюз
 L 288/1
 РЕГЛАМЕНТ ЗА ИЗПЪЛНЕНИЕ (ЕС) 2021/1322 НА КОМИСИЯТА
 от 3 август 2021 година
 за изменение на Регламент за изпълнение (ЕС) 2019/2076 с оглед на въвеждането на изменения от административен характер в разрешението на Съюза за групата биоциди „Contec IPA Product Family“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 44, параграф 5, първа алинея и член 50, параграф 2 от него,
 като има предвид, че:
 (1)
 На 29 ноември 2019 г. с Регламент за изпълнение (ЕС) 2019/2076 на Комисията (2) на дружеството Contec Europe беше предоставено разрешение на Съюза номер EU-0020460-0000 за предоставянето на пазара и употребата на групата биоциди „Contec IPA Product Family“.
 (2)
 На 5 февруари 2020 г. дружеството Contec Europe подаде до Европейската агенция по химикали („Агенцията“) уведомление в съответствие с член 11, параграф 1 от Регламент за изпълнение (ЕС) No 354/2013 на Комисията (3) във връзка с изменения от административен характер в разрешението на Съюза за групата биоциди „Contec IPA Product Family“, съгласно посоченото в Дял 1, раздел 1 от приложението към същия регламент.
 (3)
 Contec Europe предложи изменение на списъка с търговските наименования на продуктите, включително промени в търговските наименования, както и заличаване на търговските наименования на отделните продукти в мета SPC 1 и 2 от обобщението на характеристиките на продукта за групата биоциди „Contec IPA Product Family“, съгласно определеното в приложение II към Регламент за изпълнение (ЕС) 2019/2076. Уведомлението бе заведено в Регистъра за биоциди под номер на досието BC-GC057245-55.
 (4)
 На 6 март 2020 г. Агенцията представи пред Комисията становище (4) относно предложените изменения в съответствие с член 11, параграф 3 от Регламент за изпълнение (ЕС) No 354/2013. В становището се стига до заключението, че измененията в съществуващото разрешение, поискани от притежателя на разрешението, попадат в категорията промени по член 50, параграф 3, буква а) от Регламент (ЕС) No 528/2012 и че след въвеждането на тези изменения условията по член 19 от посочения регламент продължават да са изпълнени. На същата дата Агенцията предаде на Комисията преработеното обобщение на характеристиките на биоцида на всички официални езици на Съюза, в съответствие с член 11, параграф 6 от Регламент за изпълнение (ЕС) No 354/2013.
 (5)
 Комисията е съгласна със становището на Агенцията и поради това е на мнение, че е целесъобразно да бъде изменено разрешението на Съюза за групата биоциди „Contec IPA Product Family“.
 (6)
 Мерките, предвидени в настоящия регламент, са в съответствие със становището на Постоянния комитет по биоцидите,
 ПРИЕ НАСТОЯЩИЯ РЕГЛАМЕНТ:
 Член 1
 Приложение II към Регламент за изпълнение (ЕС) 2019/2076 се заменя с текста в приложението към настоящия регламент.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено